Clemens episcopus servus servorum Dei, venerabili fratri episcopo Nivernensi salutem et apostolicam benedictionem. Sua nobis dilecti filii abbas et conventus monasterii sancti Martini Eduensis, ordinis sancti Benedicti, petitione monstrarunt quod olim apostolica sedes quondam Guillelmo capellano sedis ejusdem, abbati dicti monasterii, ejusque successoribus usum mitre et annuli, cirothecarum, sandaliorum, tunice ac dalmatice duxit in perpetuum concedendum. Nosque nuper per nostras sub certa forma litteras declaravimus quod idem abbas qui in abbatem ejusdem monasterii est electus ac promotus ad sacerdotium et confirmationem electionis hujusmodi jam recepit, et successores sui quos ad prefati monasterii regimen per electiones canonicas contigerit evocari, postquam electiones ipse rite fuerint confirmate, etiam si eis nondum extiterit munus benedictionis impensum, mitra et anulo aliisque premissis juxta tenorem concessionis hujusmodi per jam dictam sedem ut predicitur ipsis facte, ita tamen quod iidem successores antequam susceperint presbyteratus ordinem sandaliis non utantur, libere etiam tempore quo prefatum munus benedictionis recipiant uti possint. Cum autem dictus abbas nondum sit, sicut asserit, munus benedictionis adeptus, nos ipsorum abbatis et conventus supplicationibus inclinati, venerabili fratri nostro episcopo Augustodunensi nostris damus litteris in mandatis ut predictum munus eidem abbati parato illud juxta hujusmodi concessionis et declarationis tenorem suscipere, cum ab eo super hoc requisitus fuerit, competenti tempore largiatur. Quo circa fraternitati tue per apostolica scripta mandamus quatenus si dictus episcopus mandatum nostrum super hoc neglexerit adimplere, tu dicto abbati secundum prescriptam formam auctoritate nostra prefatum munus benedictionis impendas, contradictores eadem auctoritate, appellatione postposita, compescendo, non obstante si aliquibus quod excommunicari, suspendi, seu quod interdici non possint, a sede apostolica sit indultum. Datum Viterbii III kal. februarii, pontificatus nostri anno secundo.